สศค.ยันเป้า GDP ปีนี้โต 3% เชื่อเบิกจ่ายรัฐ-ท่องเที่ยวช่วยหนุน
สศค.ยันเป้า GDP ปีนี้โต 3% เชื่อเบิกจ่ายรัฐ-ท่องเที่ยวช่วยหนุน
29 ก.ย. 2558

นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง(สศค.) เปิดเผยว่า การจะให้อัตราการขยายตัวทางเศรษฐกิจ(GDP) ของไทยในปีนี้เติบโตได้ 3% ตามเป้านั้น ในครึ่งปีหลังเศรษฐกิจไทยจะต้องเติบโตได้ไม่ต่ำกว่า 3% หลังจากที่ครึ่งปีแรกเติบโตได้แล้ว 2.9% นอกจากนี้ ต้องอยู่บนเงื่อนไขที่ว่ามูลค่าการส่งออกในช่วง 3 เดือนที่เหลือ จะต้องทำได้ไม่ต่ำกว่า 1.89 หมื่นล้านดอลลาร์/เดือน จึงจะทำให้มูลค่าการส่งออกของไทยในปีนี้ติดลบไม่มากไปกว่าที่คาดไว้ 4%
ทั้งนี้ เห็นว่าเรื่องการส่งออกยังต้องติดตามสถานการณ์อย่างใกล้ชิด เพราะยังมีปัจจัยต่างๆ ที่เข้ามากระทบทั้งแง่บวกและแง่ลบ โดยปัจจัยลบที่ส่งผลกระทบต่อการส่งออกสินค้า มาจากภาพเศรษฐกิจโลกและตลาดคู่ค้าหลักที่เศรษฐกิจยังไม่ฟื้นตัว ซึ่งส่งผลต่อกำลังซื้อในตลาดโลก ขณะที่ปัจจัยบวก คือ มาตรการที่ภาครัฐออกมาจะช่วยในทางอ้อมได้บ้าง รวมทั้งสถานการณ์ของประเทศคู่ค้าสำคัญที่เป็นบวก โดยเฉพาะกลุ่มประเทศ CLMV คือ กัมพูชา, ลาว, เมียนมา และเวียดนาม รวมทั้งประเทศจีน
พร้อมมองว่า ภาคการท่องเที่ยวจะยังคงเป็นพระเอกในการช่วยกระตุ้นเศรษฐกิจไทยในปีนี้ โดยรายได้จากการท่องเที่ยวตั้งแต่ต้นปีจนถึงปัจจุบันอยู่ที่ 1 ล้านล้านบาท เพิ่มขึ้น 30.4% ทำให้คาดว่าจนถึงสิ้นปี รายได้จากการท่องเที่ยวจะได้เกินกว่าเป้าหมายที่ตั้งไว้ที่ 1.4 ล้านล้านบาท ทั้งนี้จำนวนนักท่องเที่ยวต่างชาติที่เดินทางเข้าไทยตั้งแต่ 1 ม.ค.-17 ก.ย.58 มีจำนวน 21.16 ล้านคน เติบโต 28.5%
โดยในเดือน ส.ค.58 มีจำนวนนักท่องเที่ยวต่างประเทศเดินทางเข้ามาในประเทศไทยมีจำนวนทั้งสิ้น 2.61 ล้านคน ขยายตัว25.1% และเมื่อหักผลทางฤดูกาลออกพบว่าหดตัว 6.0% ต่อเดือน เนื่องจากได้รับผลกระทบจากเหตุการณ์ระเบิดที่แยกราชประสงค์เมื่อวันที่ 17 ส.ค.58 ทั้งนี้ พบว่านักท่องเที่ยวต่างชาติเดินทางผ่านด่านสุวรรณภูมิ ซึ่งคิดเป็น 53.5% ของด่านทั้งหมด โดยช่วงวันที่ 1-17 ส.ค.58 นักท่องเที่ยวต่างประเทศมีอัตราการขยายตัว 32.9% แต่หลังเกิดเหตุการณ์ระเบิดพบว่าอัตราการขยายตัวลดลงมาอยู่ที่ 7.7%
 